(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΘ΄

Πέμπτη 27 Ιανουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Τήρηση ενός λεπτού σιγής στη μνήμη τόσο των Ελλήνων Εβραίων μαρτύρων και όλων των θυμάτων και ηρώων του Ολοκαυτώματος, σελ.
3. Ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ιΒουλευτές της Κοινοβουλευτικής του Ομάδας, σύμφωνα με τον Κανονισμό, υπέβαλαν πρόταση δυσπιστίας κατά της Κυβέρνησης, σύμφωνα με τις διατάξεις των άρθρων 84 παράγραφος 2 του Συντάγματος και 142 του Κανονισμού της Βουλής, σελ.
4. Επί διαδικαστικού θέματος, σελ.
5. Αναφορά στη διαχείριση της κακοκαιρίας "Ελπίδα" που έπληξε τη χώρα, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: «Αναπτυξιακός Νόμος - Ελλάδα Ισχυρή Ανάπτυξη», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Α., σελ.

ΟΜΙΛΗΤΕΣ

Α. Επί της υποβολής πρότασης δυσπιστίας κατά της Κυβέρνησης:
 ΓΕΩΡΓΙΑΔΗΣ Σ. , σελ.
 ΤΣΙΠΡΑΣ Α. , σελ.

Β. Επί διαδικαστικού θέματος:
 ΚΑΚΛΑΜΑΝΗΣ Ν. , σελ.

Γ. Αναφορά στη διαχείριση της κακοκαιρίας "Ελπίδα" που έπληξε τη χώρα.
 ΤΣΙΠΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΘ΄

Πέμπτη 27 Ιανουαρίου 2022

Αθήνα, σήμερα στις 27 Ιανουαρίου 2022, ημέρα Πέμπτη και ώρα 12.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Όπως γνωρίζετε, σήμερα είχε αποφασιστεί από τη Διάσκεψη των Προέδρων να γίνει επετειακή αναφορά στο πλαίσιο κοινού εορτασμού των εθνικών κοινοβουλίων της Ευρωπαϊκής Ένωσης για τη Διεθνή Ημέρα Μνήμης του Ολοκαυτώματος. Ο κοινός εορτασμός αποτελεί πρόταση του Προέδρου του Εθνικού Συμβουλίου της Αυστρίας κ. Σόμποτκα με ταυτόχρονη συμμετοχή στην καμπάνια «We Remember» του Παγκόσμιου Εβραϊκού Κογκρέσου και της UNESCO.

Στο πλαίσιο αυτό θα τηρήσουμε σήμερα ενός λεπτού σιγή, ενώ θα φωταγωγηθεί το κτήριο της Βουλής των Ελλήνων με τα χρώματα της καμπάνιας. Μάλιστα, τώρα καταθέτει στεφάνι ο Πρόεδρος της Βουλής στο Μνημείο Ολοκαυτώματος Ελλήνων Εβραίων στην Αθήνα. Υπενθυμίζω ότι επί προεδρίας Νικόλαου Βούτση αναρτήθηκε επετειακή πλάκα εντός του Κοινοβουλίου με τα ονόματα των Ελλήνων Βουλευτών -Εβραίων- που θανατώθηκαν.

Η σημερινή συζήτηση στην Ολομέλεια με τη συμμετοχή εκπροσώπων των Κοινοβουλευτικών Ομάδων θα μεταφερθεί για την ερχόμενη Τρίτη, ώστε να μην καλυφθεί από την επικαιρότητα των τελευταίων ημερών. Στην επετειακή αυτή εκδήλωση θα μιλήσει ένας εκπρόσωπος από κάθε κόμμα και το Προεδρείο και συνολικά θα διαρκέσει μία ώρα.

Παρακαλώ, λοιπόν, σήμερα μόνο, μετέχοντας στην παγκόσμια αυτή ημέρα μνήμης, να τηρήσουμε ενός λεπτού σιγή στη μνήμη τόσο των Ελλήνων Εβραίων μαρτύρων όσο και όλων των θυμάτων και ηρώων του Ολοκαυτώματος.

(Στο σημείο αυτό τηρείται στην Αίθουσα ενός λεπτού σιγή)

Αιωνία η μνήμη!

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Αναπτυξιακός Νόμος - Ελλάδα Ισχυρή Ανάπτυξη».

Ειδικότερα ως προς την οργάνωση της συζήτησης προτείνεται, εκτός από τους εισηγητές, ειδικούς αγορητές, τους Κοινοβουλευτικούς Εκπροσώπους, καθώς και τους Υπουργούς, ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα και στη συνέχεια θα ακολουθήσουν δωδεκαμελείς κύκλοι ομιλητών. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές. Ενημερωτικά σας λέω ότι είναι εκατόν δεκαπέντε. Οι Βουλευτές που επιθυμούν να μιλήσουν με τηλεδιάσκεψη μέσω της πλατφόρμας Webex, θα τοποθετηθούν όταν ολοκληρωθούν οι κύκλοι των ομιλητών με φυσική παρουσία.

Η Διάσκεψη των Προέδρων αποφάσισε στη συνεδρίασή της στις 21 Ιανουαρίου 2022, τη συζήτηση του νομοσχεδίου σε δύο συνεδριάσεις ενιαία επί της αρχής, των άρθρων και των τροπολογιών.

Ενημερωτικά, επίσης, σας λέω ότι απόψε θα πάμε τουλάχιστον έως τα μεσάνυχτα.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα, λοιπόν, συνεφώνησε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Πρόεδρε, θα ήθελα να λάβω τον λόγο εκτός ημερησίας διάταξης. Τους λόγους θα τους εξηγήσω κατά τη διάρκεια της ολιγόλεπτης ομιλίας μου.

**ΠΡΟΕΔΡΕΥΩΝ (Νικήτας Κακλαμάνης):** Εκ του Κανονισμού έχετε το δικαίωμα.

Να ενημερώσω το Σώμα ότι με βάση τον Κανονισμό τόσο ο Πρόεδρος της Αξιωματικής Αντιπολίτευσης όσο και όποιος άλλος Αρχηγός ζητήσει τον λόγο, θα του δοθεί, κατά κάποιον τρόπο, εκτός ημερήσιας διάταξης.

Κύριε Τσίπρα, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα προσπαθήσω να είμαι εξαιρετικά σύντομος και επιγραμματικός.

Ζητάω σήμερα εκτάκτως τον λόγο, επειδή μία εδώ και πολλές μέρες γνωστή κακοκαιρία έθαψε στο χιόνι ολοκληρωτικά και οριστικά το επιτελικό κράτος του κ. Μητσοτάκη, αφήνοντας χιλιάδες πολίτες -γυναίκες, ηλικιωμένους, οικογένειες, παιδιά- στο έλεος της κακοκαιρίας με κλειστούς δρόμους, χωρίς ρεύμα ακόμα και σήμερα, χωρίς βοήθεια, χωρίς οι κραυγές αγωνίας τους να φτάσουν ποτέ στον εξαφανισμένο, τις δύσκολες ώρες της κρίσης, Πρωθυπουργό. Και έθαψε, επίσης, αυτός ο χιονιάς την ίδια στιγμή καιτις τελευταίες αυταπάτες που πιθανόν να υπήρχαν, ότι αυτός ο Πρωθυπουργός και αυτή η Κυβέρνηση έχουν τη θέληση και τη δυνατότητα να διδάσκονται από τα λάθη τους, να διδάσκονται από τις ολιγωρίες και από τα δραματικά αποτελέσματα της πολιτικής και των ιδεοληψιών τους.

Ζήτησα σήμερα εκτάκτως τον λόγο, επειδή κάθε ώρα που μιλάμε, κάθε ώρα που η Κυβέρνηση παραμένει στην εξουσία, τέσσερις με πέντε συμπολίτες μας χάνουν τη ζωή τους, χωρίς οι αφοσιωμένοι άνθρωποι του απογυμνωμένου, του αποκαμωμένου και εγκαταλελειμμένου εθνικού συστήματος υγείας να έχουν τη δυνατότητα να βοηθήσουν πολλούς από αυτούς, όσο και όπως θα έπρεπε. Χάνονται καθημερινά συνάνθρωποί μας, που θα μπορούσαν να είχαν σωθεί, αν εδώ και δύο χρόνια είχατε ενισχύσει το εθνικό σύστημα υγείας. Και ο συνολικός λογαριασμός των συνανθρώπων μας που χάθηκαν προσεγγίζει σήμερα τις είκοσι τρεις χιλιάδες. Η χώρα μας είναι η χειρότερη στην Ευρώπη σε θανάτους ανά ένα εκατομμύριο πληθυσμού. Και αυτός είναι ένας τραγικός απολογισμός, είναι ένα διαρκές έγκλημα που καμμία επικοινωνία δεν μπορεί να κρύψει!

Ζήτησα σήμερα εκτάκτως τον λόγο, επειδή η Κυβέρνηση και ο Πρωθυπουργός, που δεν πιστεύουν στο κράτος, ούτε ότι το κράτος πρέπει, όταν το δημόσιο συμφέρον το απαιτεί, να παρεμβαίνει στην αγορά, αρνούνται να ακούσουν, αρνούνται να καταλάβουν, αρνούνται να αισθανθούν, αρνούνται να πάρουν μέτρα και έχουν αφήσει την κερδοσκοπία και την ασυδοσία των συμφερόντων να λυμαίνονται, με την ακρίβεια, τη ζωή εκατομμυρίων συνανθρώπων, χιλιάδων νοικοκυριών.

Ακόμα χειρότερα, θα έλεγα, διευκολύνουν την κερδοσκοπία και καταστρέφουν κάθε έννοια ασφάλειας και κοινωνικής συνοχής, αποφασίζοντας εν μέσω της χειρότερης ενεργειακής κρίσης να ιδιωτικοποιήσουν πλήρως τη Δημόσια Επιχείρηση Ηλεκτρισμού, να μη μειώσουν τον ειδικό φόρο κατανάλωσης στα καύσιμα, τον φόρο προστιθέμενης αξίας στα τρόφιμα, να μην αυξήσουν άμεσα τον κατώτατο μισθό, καταδικάζοντας έτσι στο κρύο, στη φτώχεια, στην πείνα και στην ανέχεια την πλειοψηφία της κοινωνίας μας, χωρίς να δείχνουν ούτε ίχνος διάθεσης να αλλάξουν την πολιτική και τη στάση τους, χωρίς να δείχνουν καν ότι κατανοούν το πρόβλημα επιβίωσης για μεγάλο μέρος των συμπολιτών μας.

Η ακρίβεια καλπάζει και οι αρμόδιοι διαβεβαιώνουν ότι όλα βαίνουν καλώς και μας λένε ότι οι πολίτες, όταν τους συναντάνε, δεν τους απαγγέλλουν στιχάκια, αλλά τους ζητάνε selfie έξω από τα σουπερμάρκετ.

Ζήτησα σήμερα εκτάκτως τον λόγο επειδή η φθορά του κ. Μητσοτάκη και η διαφθορά του επιτελικού κράτους, που έχει πάρει ενδημικό χαρακτήρα, απλώνεται στο σύνολο του κράτους και υπονομεύει, φθείρει και εξουδετερώνει όποιες δυνατότητες του κρατικού μηχανισμού, επειδή το ρουσφέτι, η αναξιοκρατία, η προκλητική επιβράβευση των γαλάζιων golden boys, η διασπάθιση του δημόσιου χρήματος χωρίς καμμία αιδώ και καμμία ενσυναίσθηση οδηγούν με γοργά βήματα την κοινωνία στην ανασφάλεια, στην οργή, στην αποσάθρωση και την οικονομία στον γκρεμό, καθώς οι ίδιες παλιές πρακτικές της αδιαφάνειας, της σπατάλης, της διανομής ιματίων του κράτους και της προνομιακής μεταχείρισης των ελίτ, είναι μαθηματικά βέβαιο ότι θα παράγουν τα ίδια αποτελέσματα που ζήσαμε και στο παρελθόν.

Ζήτησα σήμερα εκτάκτως τον λόγο, επειδή η τραγική αποτυχία του επιτελικού κράτους σε κάθε δοκιμασία, στις φωτιές του περασμένου καλοκαιριού, στην πανδημία, στον περσινό χιονιά, φέτος στον πρόσφατο χιονιά, σε κάθε μέτωπο, όπου δοκιμάζεται η ασφάλεια και η ζωή της μεγάλης πλειοψηφίας, παράγει ολοένα και πιο μαζικά και έντονα και φαινόμενα κρατικού αυταρχισμού, καταστολής και δίωξης όσων διαμαρτύρονται, όσων έχουν άλλη άποψη και αυτό προσβάλλει την ίδια τη δημοκρατία με τις προσπάθειες ποδηγέτησης, εξαγοράς ή και εκβιασμού της ενημέρωσης να βρίσκονται στην ημερήσια διάταξη, με αποτέλεσμα η χώρα μας να διασύρεται διεθνώς στις τελευταίες θέσεις από άποψη δικαιωμάτων και δημοσιογραφικής ελευθερίας και έτσι να οδηγούμαστε σε έναν αυταρχικό κατήφορο, στην «ερντογανοποίηση» και «ορμπανοποίηση» της πολιτικής ζωής, μια εξέλιξη που δεν αξίζει στην Ελλάδα της ελευθερίας και των αγώνων του ελληνικού λαού για δημοκρατία.

Ζήτησα σήμερα εκτάκτως τον λόγο επειδή τίποτα καλό, τίποτα θετικό δεν μπορεί πια η κοινωνική πλειοψηφία, η πλειοψηφία της λογικής, η πλειοψηφία της δημοκρατίας να περιμένει από αυτή την Κυβέρνηση και από τον σημερινό Πρωθυπουργό.

Το αντίθετο, μάλιστα, ο παραλογισμός της πολιτικής τους, τους οδηγεί σε νέες κοινωνικές και εθνικές τραγωδίες. Κανόνας τους είναι σε κάθε δυσκολία που εξελίσσεται σε τραγωδία να μην μπορούν ούτε και να θέλουν να βγάλουν κάποια συμπεράσματα για την πολιτική τους, αλλά να τα αποδίδουν όλα στην ατομική ευθύνη. Για όλα υπάρχει κάποιος άλλος που φταίει, εκτός από αυτούς. Και αντιμετωπίζουν τα πάντα με όρους επικοινωνίας, με θεατρικές συγγνώμες, όπως χθες, με μόνο στόχο να διαφυλάξουν όχι τους πολίτες, όχι την ασφάλεια και τη ζωή τους αλλά την εικόνα του Πρωθυπουργού και τα κέρδη των φίλων τους.

Ζήτησα σήμερα εκτάκτως τον λόγο επειδή με δυο λόγια, κυρίες και κύριοι συνάδελφοι, δεν πάει άλλο! Δεν πάει άλλο με την ανάλγητη Κυβέρνηση του κ. Μητσοτάκη.

(Χειροκροτήματα ζωηρά και παρατεταμένα από την πτέρυγα του ΣΥΡΙΖΑ)

Και επειδή έχουμε υποχρέωση την απόγνωση και την οργή της Πλειοψηφίας να την κάνουμε δύναμη πολιτικής αλλαγής και επειδή θεωρώ καθήκον μου να θέσω μπροστά στον ελληνικό λαό και στο Κοινοβούλιο την πεποίθησή μου, που πιστεύω ότι είναι πλέον και πεποίθηση της μεγάλης πλειοψηφίας της κοινωνίας ότι αυτή η Κυβέρνηση πρέπει να φύγει, να φύγει το συντομότερο δυνατόν.

(Χειροκροτήματα ζωηρά και παρατεταμένα από την πτέρυγα του ΣΥΡΙΖΑ)

Όσο πιο γρήγορα, τόσο το καλύτερο! Πριν να είναι πολύ αργά για την κοινωνία, για τη χώρα, για τη δημοκρατία, για όλους μας.

Να φύγετε, κύριοι της Κυβέρνησης, γιατί δεν μπορείτε πια να αντιμετωπίζετε τη συσσωρευμένη οργή της κοινωνίας με μισές συγγνώμες, με δημοσκοπήσεις της χαράς και με προπαγάνδα της συμφοράς.

Να φύγετε, γιατί έχετε κοστίσει και συνεχίζετε να κοστίζετε πολύ ακριβά στον ελληνικό λαό και όχι μόνο σε χρήμα αλλά και σε ζωές, σε δικαιώματα, σε ελευθερίες, σε ανασφάλεια, σε φόβο και ανασφάλεια που έχει γίνει καθημερινότητα του Έλληνα πολίτη δυόμισι χρόνια τώρα.

(Χειροκροτήματα ζωηρά και παρατεταμένα από την πτέρυγα του ΣΥΡΙΖΑ)

Να φύγετε! Να φύγετε, γιατί δεν αξίζει στους πολίτες, δεν αξίζει στην κοινωνία, δεν αξίζει σε αυτή τη χώρα τόση παρακμή.

Για όλους αυτούς τους λόγους, λοιπόν, ζήτησα σήμερα εκτάκτως τον λόγο, για να καταθέσω εκ μέρους της Κοινοβουλευτικής Ομάδας του ΣΥΡΙΖΑ - Προοδευτική Συμμαχία πρόταση μομφής εναντίον της χειρότερης Κυβέρνησης που γνώρισε ο τόπος από τη Μεταπολίτευση και μετά.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

Γιατί έχει έρθει η ώρα να φύγετε, γιατί πρέπει να ανασάνει αυτός ο τόπος, γιατί στη δημοκρατία δεν υπάρχουν αδιέξοδα. Και εμείς, σε ό,τι μας αφορά, θα κάνουμε ό,τι μπορούμε, ό,τι μας αναλογεί τόσο στη Βουλή όσο και στους κοινωνικούς αγώνες για να δοθεί δημοκρατική διέξοδος.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

Και καλούμε όλες τις δυνάμεις, κοινωνικές και πολιτικές, που βρίσκονται στην πλευρά της δημοκρατίας και της προόδου να δώσουν το «παρών» σε αυτή τη μεγάλη μάχη για την απαλλαγή της χώρας από το καθεστώς Μητσοτάκη.

Καλούμε κάθε πολίτη να συστρατευθεί στον αγώνα μας να επανέλθει η δημοκρατική κανονικότητα, να επανέλθει η ασφάλεια και η κοινωνική φροντίδα για κάθε πολίτη, να επανέλθει η κοινωνική δικαιοσύνη, το κοινωνικό κράτος, η δημόσια υγεία και παιδεία, να επανέλθει η ασφάλεια με ελευθερία και η ελευθερία με ασφάλεια σε αυτόν τόπο, αυτό μας αξίζει!

Σας ευχαριστώ.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, ηρεμία.

Σύμφωνα με τον Κανονισμό, κυρίες και κύριοι συνάδελφοι, ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ικανός αριθμός Βουλευτών της Κοινοβουλευτικής του Ομάδας, σύμφωνα με τον Κανονισμό, υπέβαλαν πρόταση δυσπιστίας κατά της Κυβέρνησης, σύμφωνα με τις διατάξεις των άρθρων 84 παράγραφος 2 του Συντάγματος και 142 του Κανονισμού της Βουλής.

Απ’ ό,τι ενημερώθηκα από τους συνεργάτες της Έδρας, διαπιστώνεται ότι η πρόταση δυσπιστίας είναι υπογεγραμμένη τουλάχιστον από πενήντα Βουλευτές, όπως απαιτείται από τις σχετικές διατάξεις του Συντάγματος και του Κανονισμού.

Η εν λόγω πρόταση θα καταχωριστεί στα Πρακτικά της σημερινής συνεδρίασης.

(Η προαναφερθείσα πρόταση δυσπιστίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 12 έως και 20)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Απευθύνομαι τώρα στον Υπουργό κ. Γεωργιάδη, για να απαντήσει επί του συγκεκριμένου θέματος εκ μέρους της Κυβέρνησης και του Πρωθυπουργού.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κύριε Αρχηγέ της Αξιωματικής Αντιπολιτεύσεως, προφανώς η πρότασή σας γίνεται αποδεκτή από την Κυβέρνηση και διακόπτεται η συνεδρίαση.

Αύριο το απόγευμα ξεκινά η συζήτηση για την πρόταση δυσπιστίας και την απάντηση σε όσα είπατε θα τη δώσει η Βουλή τις επόμενες τρεις ημέρες.

Να μην ανησυχείτε καθόλου. Θα λάβετε όλες τις απαντήσεις για όλες τις υπερβολές και όλα τα ψέματα, τα οποία προηγουμένως είπατε, από τη Βουλή των Ελλήνων και από την κυβερνητική πλειοψηφία!

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, στο σημείο αυτό λύεται η συνεδρίαση για αύριο, ημέρα Παρασκευή 28 Ιανουαρίου 2022 και σε ώρα απογευματινή, που θα αποφασιστεί από την Κυβέρνηση σε συνεννόηση με τους εκπροσώπους των κομμάτων, ενώ θα εκδοθεί ειδική ημερήσια διάταξη, σύμφωνα με τον Κανονισμό.

Ώρα λήξης: 12.35΄

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**